Obec Blažice v súlade ustanovením § 6 ods. 2 zákona č. 369/1990 Zb. o obecnom zriadení v znení neskorších predpisov a s ustanoveniami § 7 ods. 5,6 a 7 § 8 ods. 2 a 4, § 12 ods. 2 a 3, § 16 ods. 2 a 3, § 17 ods. 2,3, 4 a 7, § 17a, § 98, § 98b ods. 5, § 99e ods. 9 a § 103 ods. 5 zákona č.582/2004 Z. z. o miestnych daniach a  miestnom poplatku za komunálne odpady a  drobné stavebné odpady v znení neskorších predpisov

**v y d á v a**

**VŠEOBECNE ZÁVÄZNÉ NARIADENIE OBCE BLAŽICE**

**č. 2 / 2020**

***o poplatku za komunálne odpady a drobné stavebné odpady***

**na rok 2021**

**Článok 1**

**Úvodné ustanovenia**

 Základné náležitosti o miestnom poplatku za komunálne odpady a drobné stavebné odpady sú ustanovené v § 77 až 83 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov.

**Článok 2**

**Predmet úpravy**

 Toto všeobecne záväzné nariadenie (ďalej len „nariadenie“) určuje:

a) náležitosti miestneho poplatku za komunálne odpady a drobné stavebné odpady podľa splnomocňovacieho ustanovenia § 83 zákona č. 582/2004 Z.z.

b) stanovenie sadzieb poplatku v nadväznosti na zavedený množstevný zber, ktorý sa člení na zmesový komunálny odpad a drobný stavebný odpad,

c) určenie spôsobu vyrubenia a platenia poplatku,

d) stanovenie podmienok pre vrátenie, zníženie a odpustenie poplatku.

**Článok 3**

**Sadzba poplatku**

Sadzba poplatku:

1. pri množstvovom zbere za **drobný stavebný odpad** je **0,015 €** za jeden kilogram drobných stavebných odpadov,
2. za **zmesový komunálny odpad** je **0,0415 €** na osobu a deň ( 0,0415 x 365 dní =

15,1475 € = **15,00 €** )

**Článok 4**

**Spôsob, forma a miesto na zaplatenie poplatku**

**pri množstvovom zbere za drobný stavebný odpad**

Poplatok za drobný stavebný odpad poplatník uhrádza v hotovosti priamo pri odovzdaní odpadu poverenému zamestnancovi obce o čom mu obec vydá príjmový pokladničný doklad.

**Článok 5**

**Spôsob, forma a miesto zaplatenia poplatku**

**za zmesový komunálny odpadoch**

1.) Poplatok sa uhrádza na základe rozhodnutia o poplatku za odpady za celé zdaňovacie obdobie. Vyrubený poplatok je splatný do 15 dní odo dňa nadobudnutia právoplatnosti rozhodnutia.

2.) Pre účely tohto nariadenia sa zdaňovacím obdobím poplatku rozumie kalendárny rok.

3.) Poplatok je možné uhradiť na základe identifikačných údajov, ktoré dostane platiteľ v písomnej forme od správcu poplatku:

1. bezhotovostným prevodom alebo
2. hotovostným vkladom na účet správcu poplatku v peňažnom ústave alebo
3. hotovostnou platbou v pokladni obecného úradu

4.) Koeficient na výpočet ukazovateľa produkcie komunálnych odpadov je **vo výške** **0,2**.

5.) Platenie poplatku v splátkach je možné, pričom splátky poplatku sú splatné v lehotách určených v rozhodnutí, ktorým sa vyrubuje poplatok.

**Článok 6**

**Vrátenie poplatku**

1.) Poplatok alebo jeho pomerná časť sa poplatníkovi vráti na základe písomnej žiadosti, ak mu zanikla povinnosť platiť poplatok v priebehu zdaňovacieho obdobia a preukáže splnenie podmienok na vrátenie poplatku alebo jeho pomernej časti.

2.) Podmienky pre vrátenie poplatku alebo jeho pomernej časti sú:

1. poplatník nesmie byť dlžníkom obce,
2. musí zaniknúť dôvod spoplatnenia (napr.: zrušenie trvalého resp. prechodného pobytu, zánik práva užívania nehnuteľností a pod.)

**Článok 7**

**Zníženie poplatku a odpustenie poplatku**

1.) Obec na základe písomnej žiadosti poplatok zníži podľa najnižšej sadzby alebo odpustí za obdobie, za ktoré poplatník správcovi dane preukáže na základe podkladov, že viac ako 90 dní v zdaňovacom období sa nezdržiava alebo sa nezdržiaval na území obce Blažice.

2.) Podkladmi pre zníženie poplatku sú hodnoverné doklady, z ktorých jednoznačne vyplýva počet dní pobytu poplatníka mimo obce Blažice, a to :

1. potvrdenie o návšteve školy a o ubytovaní na internáte
2. pri práci vykonávanej mimo územia obce alebo SR potvrdenie zamestnávateľa o trvaní pracovného pomeru
3. doklad preukazujúci, že poplatník je vo výkone trestu,
4. potvrdenie o platení poplatku z dôvodu prechodného pobytu v inej obci alebo meste.

3.) V prípade, že doklad podľa ods. 2 nie je v slovenskom alebo českom jazyku, je potrebné k dokladom predložiť aj preklad, pričom sa nevyžaduje úradný preklad. Doklad nie je možné nahradiť čestným vyhlásením poplatníka.

4.) Ak si v zdaňovacom období poplatník neuplatní nárok na zníženie poplatku do 31.12. príslušného kalendárneho roka podaním žiadosti a v tejto lehote nepredloží príslušné doklady podľa ods. 2, nárok na zníženie poplatku za toto obdobie zaniká.

**Článok 8**

**Záverečné ustanovenie**

1. Na tomto všeobecne záväznom nariadení č. 2/2020 sa uznieslo obecné zastupiteľstvo obce Blažice na svojom zasadnutí dňa 15.12.2020 uznesením č. 104/2020

2. Toto všeobecne záväzné nariadenie nadobúda účinnosť dňa 01.01.2021 a týmto dňom končí platnosť VZN č. 5/2018.

*Návrh tohto VZN bol zverejnený na pripomienkovanie na úradnej tabuli obce dňa: 01.12.2020*

*Dátum ukončenia pripomienkového konania: 15.12.2020*

*VZN vyvesené úradnej na úradnej tabuli obce Blažice dňa: 16.12.2020*

*VZN č. 2/2020 nadobúda platnosť 01.01.2021.*

V Blažiciach, dňa 16.12.2020

v.r.

Juraj Gmitro

starosta obce